b'\n_START_ARTICLE_\nGiovanni Battista Piranesi\n_START_PARAGRAPH_\nD\xc5\xbeovanis Batista Piranezis (it. Giovanni Battista Piranesi, 1720 m. spalio 4 \xe2\x80\x93 1778 m. lapkri\xc4\x8dio 9 d.) \xe2\x80\x93 XVIII a. ital\xc5\xb3 architektas ir grafikas. Pagars\xc4\x97jo mistiniais kal\xc4\x97jim\xc5\xb3 ir Romos miesto peiza\xc5\xbe\xc5\xb3 grafikos darbais.\n_START_SECTION_\nBiografija\n_START_PARAGRAPH_\nD\xc5\xbeovanis Batista Piranezis gim\xc4\x97 1720 m. spalio 4 d. Moljano Veneto miestelyje, tuometin\xc4\x97je Venecijos respublikoje. I\xc5\xa1 \xc5\xa1eimos Piranezis i\xc5\xa1moko architekt\xc5\xabros pagrind\xc5\xb3. T\xc4\x97vas buvo akmendirbys ir statyb\xc5\xb3 vadovas, d\xc4\x97d\xc4\x97 dirbo ties Venecijos in\xc5\xbeinieriniais tinklais, o brolis buvo vienuolis, kuris skatino dom\xc4\x97tis senovine architekt\xc5\xabra ir kult\xc5\xabra. V\xc4\x97liau Piranezis save laik\xc4\x97 vis\xc5\xb3 pirma architektu, ta\xc4\x8diau i\xc5\xa1gars\xc4\x97jo kaip ofortistas. 1740 m. Piranezis atlyd\xc4\x97jo Venecijos ambasadori\xc5\xb3 \xc4\xaf Rom\xc4\x85 ir stojo trumpam mokintis pas Giuseppe Vasi, kurio dirbtuv\xc4\x97se i\xc5\xa1moko oforto graviravimo amato. Romoje Piranezis studijavo Senov\xc4\x97s Romos in\xc5\xbeinierinius statinius ir architekt\xc5\xabr\xc4\x85. 1743-47 m. jis buvo gr\xc4\xaf\xc5\xbe\xc4\x99s \xc4\xaf Venecij\xc4\x85, susipa\xc5\xbeino su Kanaleto ir Giovanni Battista Tiepolo grafikos darbais. Apie 1745 m. Piranezis i\xc5\xa1leido savo ofort\xc5\xb3 serij\xc4\x85 \xe2\x80\x9eKal\xc4\x97jimai\xe2\x80\x9c, kuri j\xc4\xaf i\xc5\xa1garsino. \xc5\xa0iuose ofortuose Senov\xc4\x97s Romos tuneliai, statiniai ir architekt\xc5\xabrin\xc4\x97s liekanos buvo transformuoti \xc4\xaf \xc4\xafsivaizduojam\xc5\xb3 kal\xc4\x97jim\xc5\xb3 vaizdus._NEWLINE_1747 m. Piranezis gr\xc4\xaf\xc5\xbeo \xc4\xaf Rom\xc4\x85 ir prad\xc4\x97jo dirbti prie garsiausios savo grafikos serijos \xe2\x80\x9eRomos vaizdai\xe2\x80\x9c, ties kuria dirbo iki gyvenimo galo. \xe2\x80\x9eRomos vaizdai\xe2\x80\x9c tapo labai populiar\xc5\xabs Europoje, paskatino dom\xc4\x97ti antikine kult\xc5\xabra ir prisid\xc4\x97jo prie klasicizmo atsiradimo. Senovini\xc5\xb3 liekan\xc5\xb3 vaizdavimas Piranez\xc4\xaf i\xc5\xa1garsino kaip antikvar\xc4\x85. Jis buvo priimtas \xc4\xaf Londono antikvar\xc5\xb3 s\xc4\x85jung\xc4\x85. Venecijie\xc4\x8dio popie\xc5\xbeiaus Klemenso XIII-ojo valdymo metu (1758\xe2\x80\x9369) Piranezis sulauk\xc4\x97 kapitalini\xc5\xb3 architekt\xc5\xabros u\xc5\xbesakym\xc5\xb3 i\xc5\xa1 popie\xc5\xbeiaus pusbrolio kardinolo Rezzonico. Pagal Piranezio projektus buvo restauruota Santa Maria del Priorato ba\xc5\xbeny\xc4\x8dia ir jos aik\xc5\xa1t\xc4\x97. Jo projektas Laterano \xc5\xa0v. Jono bazilikoje nebuvo \xc4\xafgyvendintas. 1761 m. Piranezis buvo priimtas \xc4\xaf Romos \xc5\xa0v. Luko akademij\xc4\x85, atidar\xc4\x97 nuosav\xc4\x85 dirbtuv\xc4\x99. 1767 m. buvo pakeltas \xc4\xaf Auksinio pentino ordino riterius. 1770-\xc5\xb3j\xc5\xb3 viduryje Piranezis suk\xc5\xabr\xc4\x97 Piranezio vaz\xc4\x85 \xe2\x88\x92 krater\xc4\xaf i\xc5\xa1 Adriano vilos kasin\xc4\x97jim\xc5\xb3 metu rast\xc5\xb3 skulpt\xc5\xabr\xc5\xb3 ir kt. detali\xc5\xb3 liekan\xc5\xb3 (dabar Brit\xc5\xb3 muziejuje Londone). Piranezis mir\xc4\x97 po ilgos ligos 1778 m. lapkri\xc4\x8dio 9 d. Palaidotas savo restauruotoje Santa Maria del Priorato ba\xc5\xbeny\xc4\x8dioje Romoje.'